Maatskaplike werk – 'n beroep wat noodsaaklik in 'n land is, maar wat min erkenning en ondersteuning kry - Solidariteit GildesSolidariteit Gildes Maatskaplike werk – 'n beroep wat noodsaaklik in 'n land is, maar wat min erkenning en ondersteuning kry - Solidariteit Gildes
Tuis / Gilde Artikels / Maatskaplike werk – 'n beroep wat noodsaaklik in 'n land is, maar wat min erkenning en ondersteuning kry
Dit is die een beroep wat mense se lewens positief kan verander, maar weens wanpersepsie, finansiële tekorte en moeilike werksomstandighede moet dit altyd aan die agterste speen suig.
Dr. Elsha Hermann
Maatskaplike werk word as 'n edele beroep beskryf. Maatskaplike werkers is diegene met die goeie harte wat ander wil bystaan en ondersteun. Maar wat behels maatskaplike werk werklik? Die maatskaplikewerkprofessie word soos volg gedefinieer:
Maatskaplike werk is 'n praktyk-gebaseerde professie en 'n akademiese dissipline wat maatskaplike verandering en ontwikkeling, maatskaplike kohesie, en die bemagtiging en bevryding van mense bevorder. Beginsels van maatskaplike geregtigheid, menseregte, kollektiewe verantwoordelikheid en respek vir diversiteit is fundamenteel in maatskaplike werk. Versterk deur teorieë vir maatskaplike werk, sosiale wetenskappe, geesteswetenskappe en inheemse kennis, betrek maatskaplike werk, mense en strukture om lewenseise te hanteer en welsyn te bevorder (IASSW, 2014).
Potgieter (1998:35) beskryf maatskaplike werk as:
… a professional activity that utilises values, knowledge, skills and processes to focus on issues, needs and problems that arise from the interaction between individuals, families, groups, organisations and communities.
Maatskaplike werk is dus nie net werk vir diegene met goeie, edele harte nie. Dit is 'n professionele beroep met verantwoordelikhede op verskeie gebiede en selfs spesialiteitsgebiede. Maatskaplike werkers lewer maatskaplike dienste aan gemeenskappe om sodoende hul doelwitte te bereik. Barker (2003:407) beskryf maatskaplike dienste soos volg:
The activities of human services personnel in promoting the health and well-being of people and in helping people become more self-sufficient; preventing dependency; strengthening family relationships; and restoring individuals, families, groups, or communities to successful social functioning (Barker, 2003:407).
Uit bogenoemde definisies is dit duidelik dat maatskaplike werkers 'n onmisbare rol in die samelewing speel en moet speel. As daar na die wêreld daar buite gekyk word, het ons meer maatskaplike werkers nodig, nie minder nie. Suid-Afrika veral, het meer maatskaplike werkers nodig om ondersteuning en leiding aan ons breë, diverse gemeenskappe te bied.
Die afgelope paar jaar het dit egter vir my duidelik geword dat maatskaplike werkers meer en meer moedeloos en raadop raak. Hulle verlaat die beroep om ander weivelde te gaan soek. Min raai jongmense aan om hierdie professionele beroep te volg en so raak ons impak in gemeenskappe net kleiner.
Maatskaplike werkers is nie moedeloos en raadop vanweë hul beroep waarvoor hulle baie goed opgelei is of vir hul kliënte en gemeenskappe nie. Hulle is moeg, moedeloos en raadop oor die stelsel wat by die dag agteruitgaan. Daar is soveel voorbeelde oor die afgelope jare waar die stelsel en die misbruik van strukture gemeenskappe gefaal het. Maatskaplike werkers is nie bang vir moeilike omstandighede nie; dit kan ons hanteer. Maar indien die maatskaplike werker se stem nie meer gehoor mag word nie, of indien die stem deur strukture en stelsels stilgemaak word, dan raak ons moedeloos en raadop.
Het dit nie weer tyd geword dat ons as maatskaplike werkers ons stemme hard en duidelik moet laat hoor nie? Is dit nie tyd dat maatskaplike werkers mekaar ondersteun en gedagtes uitruil tot uitbouing van ons gemeenskappe nie? Ons mag nie toelaat dat 'n gevoel van moedeloosheid en raadop-wees ons van die vreugde van ons professie beroof nie. Ons doen immers nie hierdie werk vir onsself nie, maar vir ons gemeenskappe.
Daarom is ek so dankbaar vir die geleentheid om aan Solidariteit se Beroepsgilde vir Maatskaplike Werkers te behoort. Dit is nie net 'n platform waar ek my kennis en vaardighede kan slyp nie, maar ook 'n geleentheid waar ek saam met my kollegas weer 'n stem kan kry. Dit is 'n geleentheid om vaardighede uit te ruil en dit is 'n geleentheid om ander dinamiese jongmense aan my professie bloot te stel. Ek as maatskaplike werker kan weer my stem laat hoor.
Barker, R.L. 2003. The social work dictionary. 5th ed. Washington, D.C.: NASW Press.
IASSW, International Association of Schools of Social Work. 2014. Global definition of social work. http://www.iassw-aiets.org/global-definition-of-social-work-review-of-the-global-definition/ Datum van gebruik: 23 Augustus 2016.
Potgieter, M.C. 1998. The social work process. Development to empower people. South Africa: Prentice Hall South Africa (Pty) LTD